b'\n_START_ARTICLE_\nFrederic Wilhelm al II-lea al Prusiei\n_START_SECTION_\nFamilie\n_START_PARAGRAPH_\nFrederic Wilhelm a fost fiul Prin\xc8\x9bului Augustus Wilhelm al Prusiei (al doilea fiu al regelui Wilhelm I al Prusiei) \xc8\x99i al so\xc8\x9biei lui, Louise Amalie de Braunschweig-L\xc3\xbcneburg. Sora mai mare a mamei lui, Elisabeta, era so\xc8\x9bia regelui Frederic al II-lea al Prusiei (\xe2\x80\x9eFrederic cel Mare\xe2\x80\x9d). S-a n\xc4\x83scut la Berlin \xc8\x99i a devenit mo\xc8\x99tenitor al tronului Prusiei la moartea tat\xc4\x83lui s\xc4\x83u \xc3\xaen 1758, deoarece Frederic al II-lea nu avea copii._NEWLINE_La 14 iulie 1765 la Charlottenburg, s-a c\xc4\x83s\xc4\x83torit cu Elisabeth Christine de Brunswick-L\xc3\xbcneburg, fiica lui Carol I, Duce de Brunswick-L\xc3\xbcneburg, de care a divor\xc8\x9bat \xc3\xaen 1769. \xc3\x8en acela\xc8\x99i an, la 14 iulie s-a c\xc4\x83s\xc4\x83torit cu Frederika Louisa de Hesse-Darmstadt, fiica lui Ludwig al IX-lea, Landgraf de Hesse-Darmstadt. De\xc8\x99i a avut o familie numeroas\xc4\x83 cu cea de-a doua so\xc8\x9bie, a fost complet sub influen\xc8\x9ba metresei sale, Wilhelmine Enke, devenit\xc4\x83 contesa Wilhelmine von Lichtenau, o femeie inteligent\xc4\x83 \xc8\x99i ambi\xc8\x9bioas\xc4\x83 cu care a avut mul\xc8\x9bi copii._NEWLINE_\xc3\x8em tinere\xc8\x9be, Frederic Wilhelm a fost un b\xc4\x83rbat frumos, cu calit\xc4\x83\xc8\x9bi mentale, a fost dedicat artelor. Beethoven \xc8\x99i Mozart s-au bucurat de patronajul lui iar orchestra sa privat\xc4\x83 a avut o reputa\xc8\x9bie la nivel european. Frederic cel Mare care l-a angajat \xc3\xaen diverse servicii \xc8\x99i-a exprimat deschis \xc3\xaendoielile sale cu privire la caracterul prin\xc8\x9bului.\n_START_SECTION_\nRege al Prusiei\n_START_PARAGRAPH_\nAscensiunea lui Frederic Wilhelm pe tronul Prusiei, la 17 august 1786 a fost urmat\xc4\x83 de o serie de m\xc4\x83suri pentru u\xc8\x99urarea sarcinilor oamenilor, reformarea sistemului opresiv francez de impozitare introdus de Frederic \xc8\x99i a \xc3\xaencurajat schimburile comerciale prin diminuarea taxelor vamale \xc8\x99i efectuarea de drumuri \xc8\x99i canale. Aceste m\xc4\x83suri l-au f\xc4\x83cut pe rege popular \xc3\xaen r\xc3\xa2ndul maselor, \xc3\xaen timp ce clasele educate erau mul\xc8\x9bumite de faptul c\xc4\x83 regele a eliminat interzicerea limbii germane impus\xc4\x83 de Frederic cel Mare prin admiterea scriitorilor germani \xc3\xaem Academia prusac\xc4\x83 \xc8\x99i prin \xc3\xaencurajarea activ\xc4\x83 dat\xc4\x83 \xc8\x99colilor \xc8\x99i universit\xc4\x83\xc8\x9bilor._NEWLINE_Dar aceste reforme au fost afectate \xc3\xaen sursa lor. \xc3\x8en 1781 Frederic Wilhelm, atunci prin\xc8\x9b al Prusiei \xc8\x99i cu \xc3\xaenclina\xc8\x9bii spre misticism a aderat la Rosicrucianism \xc8\x99i a c\xc4\x83zut sub influen\xc8\x9ba lui Johann Christoph W\xc3\xb6llner (1732-1800) care i-a dictat politica. W\xc3\xb6llner, pe care Frederic cel Mare l-a descris ca un "preot perfid \xc8\x99i intrigant", \xc8\x99i-a \xc3\xaenceput via\xc8\x9ba ca profesor s\xc4\x83rac \xc3\xaen familia generalului von Itzenplitz, un aristocrat din Brandenburg. Dup\xc4\x83 moartea generalului, \xc8\x99i spre scandalul regelui \xc8\x99i a nobilimii, s-a c\xc4\x83s\xc4\x83torit cu fiica generalului; cu ajutorul soacrei lui s-a stabilit pe o mic\xc4\x83 proprietate. Prin experimentele sale practice \xc8\x99i prin scrierile sale el a c\xc3\xa2\xc8\x99tigat o reputa\xc8\x9bie considerabil\xc4\x83 \xc3\xaen calitate de economist._NEWLINE_Dar ambi\xc8\x9bia lui nu s-a mul\xc8\x9bumit cu acest lucru \xc8\x99i a c\xc4\x83utat s\xc4\x83-\xc8\x99i extind\xc4\x83 influen\xc8\x9ba al\xc4\x83tur\xc3\xa2ndu-se mai \xc3\xaent\xc3\xa2i Francmasonilor \xc8\x99i dup\xc4\x83 aceea Rosicrucienilor. Sub influen\xc8\x9ba lui, ordinul a crescut rapid \xc8\x99i cur\xc3\xa2nd a devenit directorul suprem (Oberhauptdirektor) a mai multor cercuri, care a inclus printre membrii s\xc4\x83i \xc8\x99i prin\xc8\x9bi, ofi\xc8\x9beri \xc8\x99i \xc3\xaenal\xc8\x9bi oficiali. _NEWLINE_Acesta a fost omul pe care Frederic Wilhelm al II-lea, imediat dup\xc4\x83 ascensiunea sa, l-a numit consilier. La 26 august 1786 W\xc3\xb6llner a fost numit consilier personal pentru probleme de finan\xc8\x9be (Geheimer Oberfinanzrath) \xc8\x99i la 2 octombrie 1786 a fost \xc3\xaennobilat. De\xc8\x99i nu cu numele, de fapt W\xc3\xb6llner era primul ministru; \xc3\xaen toate problemele interne el era cel ce decidea. Reformele fiscale \xc8\x99i economice ale noului regim au fost puse \xc3\xaen aplicare dup\xc4\x83 teoriile lui._NEWLINE_Bischoffswerder, de asemenea, de condi\xc8\x9bie modest\xc4\x83 a fost chemat \xc3\xaen consiliul regelui. Ace\xc8\x99ti doi oameni l-au prins pe rege \xc3\xaentr-o re\xc8\x9bea de mister \xc8\x99i intrigi rosicruciene, ceea ce a \xc3\xaempiedicat posibila dezvoltare armonioas\xc4\x83  a politicii lui \xc8\x99i \xc3\xaen final a dus la dezastru. _NEWLINE_Dar mult mai fatal\xc4\x83 pentru Prusia a fost atitudinea regelui fa\xc8\x9b\xc4\x83 de armat\xc4\x83 \xc8\x99i politica extern\xc4\x83. Armata a fost temelia statului prusac, un adev\xc4\x83r pe care at\xc3\xa2t Wilhelm Frederic I c\xc3\xa2t \xc8\x99i Frederic cel Mare l-au realizat pe deplin; armata a fost prima lor grij\xc4\x83, \xc8\x99i eficien\xc8\x9ba sa era men\xc8\x9binut\xc4\x83 prin supravegherea lor personal\xc4\x83 constant\xc4\x83. Frederic Wilhelm, care nu a avut nici un gust pentru problemele militare, a numit o comisie \xc3\xaen cadrul unui colegiu suprem de r\xc4\x83zboi (Oberkriegs-Collegium) sub conducerea Ducelui de Brunswick \xc8\x99i a generalului Wichard Joachim Heinrich von M\xc3\xb6llendorf. A fost \xc3\xaenceputul unui proces care s-a terminat \xc3\xaen 1806 \xc3\xaen B\xc4\x83t\xc4\x83lia de la Jena.\n_START_SECTION_\nRevolu\xc8\x9bia francez\xc4\x83\n_START_PARAGRAPH_\n\xc3\x8entre timp, Revolu\xc8\x9bia francez\xc4\x83 s-a radicalizat \xc8\x99i \xc3\xaen august 1791, la reuniunea de la Pillnitz Frederic Wilhelm a aranjat cu \xc3\xaemp\xc4\x83ratul Leopold al II-lea s\xc4\x83 se al\xc4\x83ture \xc3\xaen sus\xc8\x9binerea cauzei regelui Ludovic al XVI-lea al Fran\xc8\x9bei. O alian\xc8\x9b\xc4\x83 formal\xc4\x83 a fost semnat\xc4\x83 la 7 februarie 1792 \xc8\x99i Frederic Wilhelm a luat parte personal la campaniile din 1792 \xc8\x99i 1793. Lipsa de fonduri l-a \xc3\xaempins \xc3\xaen Polonia unde i s-a promis o prad\xc4\x83 mai bogat\xc4\x83 dec\xc3\xa2t ar fi c\xc3\xa2\xc8\x99tigat \xc3\xaen cruciada anti-revolu\xc8\x9bionar\xc4\x83 din Fran\xc8\x9ba. _NEWLINE_Un tratat subsidiar cu puterile maritime (19 aprilie 1794) i-a umplut visteria \xc3\xaens\xc4\x83 insurec\xc8\x9bia \xc3\xaen Polonia care a urmat celei de-a doua \xc3\xaemp\xc4\x83r\xc8\x9biri din 1793 \xc8\x99i amenin\xc8\x9barea unei interven\xc8\x9bii izolate a Rusiei l-au \xc3\xaempins pe Frederic s\xc4\x83 semneze un tratat separat la Basel cu Republica francez\xc4\x83 (5 aprilie 1795). Acest tratat a fost privit de marile monarhii ca un act de tr\xc4\x83dare care moralmente a izolat Prusia \xc3\xaen Europa._NEWLINE_Prusia a pl\xc4\x83tit un pre\xc8\x9b greu pentru teritoriile dob\xc3\xa2ndite \xc3\xaen detrimentul Poloniei \xc3\xaen 1793 \xc8\x99i 1795. C\xc3\xa2nd la 16 noiembrie 1797 Frederic Wilhelm a murit la Potsdam, el a l\xc4\x83sat statul \xc3\xaen faliment \xc8\x99i confuzie, armata sl\xc4\x83bit\xc4\x83 \xc8\x99i monarhia discreditat\xc4\x83. Poporul \xc3\xael numea pe rege Der Dicke L\xc3\xbcderjahn ("bastardul gras"). El a fost succedat de fiul s\xc4\x83u, Frederic Wilhelm al III-lea.'